Poul Fischer (DF), 2003-11-06:
Hr. Keld Albrechtsen er inde på, at det tilskud, der var til den kollektive trafik, er forsvundet ned i statskassen.
Nej, det er overført til Banestyrelsen.
Men når DSB kan give det mere til staten, er det jo, fordi man indgår en 10-års-kontrakt, og effekterne af det bevirker, at man kan give et tilskud, der gennemsnitligt er på 570 mio. kr. om året.
Så taler hr. Poul Andersen om et forlig, der udløber i 2003.
Det er da korrekt, men det ændrer jo ikke ved, at man efterlader sig et slid på 15 mia. kr.
Det burde man jo som ansvarlig trafikpolitiker have taget op på et tidligere tidspunkt, så man ikke stod med en synkende skude, hvad angår jernbanenettet.
Hr. Morten Homann taler om, at rapporter viser, at der er kommet flere mennesker til den kollektive trafik.
Det er ikke korrekt.
Det er jo ikke de tal, vi har set.
De første par år var der endda et fald på 2 pct.
Inden for det statslige område udgør jernbanedriften et bidrag til den kollektive trafik og hermed også til den regionale kollektive trafik.
Der kan vi glæde os over en positiv udvikling over den sidste halve snes år med hensyn til såvel kapacitet som antallet af brugere.
Denne udvikling er bl.a. begunstiget af de store broanlæg.
Det er en positiv udvikling, som Dansk Folkeparti gerne ser fortsætter.
For at få flere brugere til at anvende tog er der flere forhold, som absolut skal være i orden.
Togene skal have en høj grad af regularitet: tog til tiden, hurtigere tog.
Hvis det er således, at man, hver gang man anvender toget, er i tvivl om, hvorvidt det overholder tidsplanen, så er de med til at jage kunderne væk.
Det er det, vi for tiden ser på Fyn på Svendborgbanen.
Halvdelen af kunderne er holdt op med at bruge togene, fordi de dag efter dag kommer for sent til deres arbejdspladser, og det er naturligvis ikke holdbart.
Nu kan vi se, at DSB tilbyder gratis transport i januar
2004 på Odense-Svendborgbanen i et forsøg på at få kunderne tilbage.
Det er et godt tiltag, men man skal være bedre til at få tingene til at fungere optimalt fra dag et, når man iværksætter nye tiltag.
Historien skræmmer: Nye S-tog, der ikke fungerede; nu Metroen, der har voldsomme problemer; og i bagklogskabens klare lys var det måske en idé at skyde ibrugtagning af nye tog eller ny teknik, til man var hundrede procent sikker på, at alt fungerede fra første dag.
Metroens tidsplan, der var meldt ud over et år før opstart, burde jo helt klart være skubbet.
Når jeg omtaler regularitet så meget, som jeg gør i mit indlæg, er det, fordi det er helt grundlæggende og afgørende for, om et tiltag bliver en succes eller en fiasko.
Der er gennem de senere år investeret rigtig mange penge i nye togsæt med en betydelig komfort og forbedring til følge, hvilket vi også i Dansk Folkeparti ser som et af de væsentlige tiltag, der skal til for at bringe flere over i den kollektive trafik.
I Trafikudvalget har vi netop set de nye IC4- og IC2-tog, og de så tiltalende ud.
I Dansk Folkeparti er vi tilfredse med den netop indgåede aftale på jernbaneområdet om bl.a. en merbevilling til Banestyrelsen, så vi kan få stoppet nedslidningen af sporanlæggene og få en bedre regularitet.
Aftalen lægger også op til mere tog ved en bedre udnyttelse af togkapaciteten og infrastrukturen.
Fjern- og regionaltog udvider trafikomfanget med hele 26 pct., og S-tog udvides med 13 pct.
Det kan kun opfattes som et serviceløft, hvad det jo også er.
Taksterne i den kollektive trafik har været udsat for en kritik om at være for høje.
Ser man på udviklingen i de sidste 10 år, har takststigningen været ca. 5 pct. højere end stigningen i forbrugerpriserne, men ca. 8 pct. mindre end lønudviklingen over den samme periode.
Dansk Folkeparti vedkender sig fjernelsen af det statslige tilskud på 10 pct. til den kollektive trafik, og vi vil anvende pengene på en genopretning af infrastrukturen.
Nedslidningen har fået lov til at vokse under den tidligere regering, så det er absolut på høje tid, at der bliver taget fat.
Med hensyn til forslaget til vedtagelse kan Dansk Folkeparti ikke stemme for det, og det samme skal jeg også meddele fra Det Konservative Folkeparti, der ikke kan være til stede ved behandlingen af denne forespørgsel ud over at